b'\n_START_ARTICLE_\nKentt\xc3\xa4ratsastus\n_START_SECTION_\nPitk\xc3\xa4 kentt\xc3\xa4kilpailu\n_START_PARAGRAPH_\nPitk\xc3\xa4 kilpailu on t\xc3\xa4ydellisin kentt\xc3\xa4ratsastuksen kilpailumuoto. Se edellytt\xc3\xa4\xc3\xa4 ratsastajalta kokemusta kaikilta kilpailun osa-alueilta ja hevosen taitojen tuntemusta sek\xc3\xa4 hevoselta kaikkien osa-alueiden hyv\xc3\xa4\xc3\xa4 hallintaa. Pitk\xc3\xa4 kilpailu on kolmip\xc3\xa4iv\xc3\xa4inen. Ensimm\xc3\xa4isen\xc3\xa4 p\xc3\xa4iv\xc3\xa4n\xc3\xa4 ratsastetaan kouluratsastuskoe, jonka tarkoituksena on osoittaa hevosen tottelevaisuus ja eteenp\xc3\xa4inpyrkimys sek\xc3\xa4 liikkeiden joustavuus ja irtonaisuus. Koulukokeen painoarvo on jonkin verran suurempi kuin estekokeen. Kest\xc3\xa4vyyskoe, kentt\xc3\xa4ratsastuksen sielu, on vuorossa toisena p\xc3\xa4iv\xc3\xa4n\xc3\xa4, ja se jaetaan nelj\xc3\xa4\xc3\xa4n vaiheeseen (A-D): vaiheet A ja C ovat matkaratsastusta, vaihe B nopeaa sekaestelaukkaa (steeplechase eli stiippeli) ja vaihe D maastoesteratsastusta, johon saattaa kuulua jopa 30 ripe\xc3\xa4ss\xc3\xa4 laukassa ylitett\xc3\xa4v\xc3\xa4\xc3\xa4 kiinte\xc3\xa4\xc3\xa4 maastoestett\xc3\xa4. Tarkoituksena on panna koetukselle hevosen nopeus, kest\xc3\xa4vyys, rohkeus ja hyppytaito maastossa. Kest\xc3\xa4vyyskoe on selke\xc3\xa4sti vaativampi kuin kaksi muuta koetta yhteens\xc3\xa4. Kolmantena p\xc3\xa4iv\xc3\xa4n\xc3\xa4 suoritetaan viel\xc3\xa4 esteratsastuskoe. Sen tarkoituksena on osoittaa, ett\xc3\xa4 hevonen on rasittavan kest\xc3\xa4vyyskokeen j\xc3\xa4lkeen s\xc3\xa4ilytt\xc3\xa4nyt halukkuutensa, tarmonsa ja tottelevaisuutensa.\n_START_SECTION_\nLyhyt kentt\xc3\xa4kilpailu\n_START_PARAGRAPH_\nLyhyess\xc3\xa4 kilpailussa kaikki osakokeet ratsastetaan yhten\xc3\xa4 p\xc3\xa4iv\xc3\xa4n\xc3\xa4 tai jaettuna kahdelle tai kolmelle p\xc3\xa4iv\xc3\xa4lle niin, ett\xc3\xa4 ensimm\xc3\xa4isen\xc3\xa4 on aina kouluratsastuskoe, toisena esteratsastuskoe ja viimeisen\xc3\xa4 maastoratsastuskoe (pitk\xc3\xa4n kilpailun lyhennetty vaihe D tai vaihtoehtoisesti sekaestelaukka eli vaihe B; jos kilpailu on jaettu kahdelle tai kolmelle p\xc3\xa4iv\xc3\xa4lle, siihen voidaan sis\xc3\xa4llytt\xc3\xa4\xc3\xa4 my\xc3\xb6s vaihe A). Yhden p\xc3\xa4iv\xc3\xa4n kilpailun tarkoituksena on pikemminkin kehitt\xc3\xa4\xc3\xa4 sek\xc3\xa4 hevosta ett\xc3\xa4 ratsastajaa n\xc3\xa4iss\xc3\xa4 kolmessa lajissa ja kehitt\xc3\xa4\xc3\xa4 hevosen teknist\xc3\xa4 taitoa, rohkeutta ja hyppykyky\xc3\xa4 kuin todella koetella hevosen fyysist\xc3\xa4 voimaa ja kest\xc3\xa4vyytt\xc3\xa4. Lyhyet kilpailut ovatkin l\xc3\xa4hinn\xc3\xa4 osa valmentautumista pitkiin kentt\xc3\xa4kilpailuihin.\n_START_SECTION_\nEl\xc3\xa4inl\xc3\xa4\xc3\xa4k\xc3\xa4rin tarkastukset\n_START_PARAGRAPH_\nKoska kentt\xc3\xa4ratsastus on hevoselle vaativa laji, el\xc3\xa4inl\xc3\xa4\xc3\xa4k\xc3\xa4rin tarkastukset ovat t\xc3\xa4rke\xc3\xa4 osa lajia. Pitk\xc3\xa4n kilpailun aikana hevonen tarkastetaan viisi kertaa (ensimm\xc3\xa4isen kerran hevosen saapuessa kisapaikalle, viimeisen kerran ennen esteratsastuskoetta), lyhyen kilpailun aikana kolmesti. Suoritukseen p\xc3\xa4\xc3\xa4see vain hyvinvoivalla hevosella.\n_START_SECTION_\nPistelasku\n_START_PARAGRAPH_\nKilpailun kokonaistulos muodostuu kolmen osakokeen yhteispisteist\xc3\xa4. Voittaja on ratsukko, jonka kolmessa kokeessa saama yhteenlaskettu miinuspistem\xc3\xa4\xc3\xa4r\xc3\xa4 on pienin. Kouluratsastuskokeessa kukin tuomari arvostelee radan liikeryhm\xc3\xa4t numeroin 0-10, jossa 0 on "ei esitetty" ja 10 "erinomainen". Tuomarien antamat pisteet lasketaan yhteen, n\xc3\xa4ist\xc3\xa4 v\xc3\xa4hennet\xc3\xa4\xc3\xa4n mahdolliset v\xc3\xa4\xc3\xa4rinratsastukset, tulos muutetaan prosenteiksi (kuinka monta prosenttia enimm\xc3\xa4ispistem\xc3\xa4\xc3\xa4r\xc3\xa4st\xc3\xa4 on saavutettu), ja eri tuomarien antamista prosenttiluvuista lasketaan keskiarvo kahden desimaalin tarkkuudella. Lopullinen tulos saadaan, kun prosenttiluku v\xc3\xa4hennet\xc3\xa4\xc3\xa4n luvusta 100. Kest\xc3\xa4vyyskokeessa virhepisteit\xc3\xa4 saa kunkin vaiheen ihanneajan ylityksest\xc3\xa4 (kultakin ihanneajan ylitt\xc3\xa4v\xc3\xa4lt\xc3\xa4 alkavalta sekunnilta 0,4 virhepistett\xc3\xa4) sek\xc3\xa4 virheist\xc3\xa4 esteill\xc3\xa4 (esim. ensimm\xc3\xa4inen tottelemattomuus esteell\xc3\xa4 20 virhepistett\xc3\xa4, toinen tottelemattomuus samalla esteell\xc3\xa4 40 vp ja satulasta suistuminen hylk\xc3\xa4ys). Esteratsastuskokeessa virhepisteit\xc3\xa4 saa esteen tai sen osan pudottamisesta (4 vp), ensimm\xc3\xa4isest\xc3\xa4 tottelemattomuudesta (4 vp), satulasta putoamisesta (hylk\xc3\xa4ys) tai ihanneajan ylityksest\xc3\xa4 (1 vp kultakin alkaneelta sekunnilta). Ratsukko voidaan my\xc3\xb6s hyl\xc3\xa4t\xc3\xa4 kesken kilpailun useista eri syist\xc3\xa4. T\xc3\xa4llaisia ovat muun muassa hevosen poistuminen kouluradalta, kolmas kielt\xc3\xa4ytyminen esteell\xc3\xa4 maastoradalla, kumoonratsastus, satulasta suistuminen, ulkopuolisen kielletyn avun vastaanottaminen sek\xc3\xa4 hevosen sopimaton kohtelu. Uudet s\xc3\xa4\xc3\xa4nn\xc3\xb6t l\xc3\xb6ytyv\xc3\xa4t SRL:n materiaalisalkusta kentt\xc3\xa4ratsastuss\xc3\xa4\xc3\xa4nt\xc3\xb6jen kohdalta.\n_START_SECTION_\nKentt\xc3\xa4ratsastus Suomessa\n_START_PARAGRAPH_\nKentt\xc3\xa4kilpailu on ratsuv\xc3\xa4en vanha ratsastuskilpailumuoto, jossa suomalaisetkin menestyiv\xc3\xa4t ennen toista maailmansotaa kohtuullisesti my\xc3\xb6s kansainv\xc3\xa4lisell\xc3\xa4 tasolla: suomalaisupseeri Hans Olof von Essen saavutti vuoden 1928 kes\xc3\xa4olympialaisten kentt\xc3\xa4kilpailussa 5. sijan. Laji koki Suomessa uuden tulemisen 1980-luvulla. Suomen tunnetuin ja menestyksekk\xc3\xa4in kentt\xc3\xa4ratsastaja on Piia Pantsu, jonka saavutuksia ovat maailmanmestaruuspronssi vuodelta 2002 sek\xc3\xa4 voittoja ja sijoituksia maailman vaativimmista kentt\xc3\xa4kilpailuista. Muita nykyaikojen menestyneit\xc3\xa4 suomalaisia kentt\xc3\xa4ratsastajia ovat muiden muassa Cajus Aminoff, Katri W\xc3\xa4yrynen ja Sanna Siltakorpi.\n_START_SECTION_\nLajin vaarat\n_START_PARAGRAPH_\nKentt\xc3\xa4ratsastuskilpailun kest\xc3\xa4vyyskoe on niin fyysisesti kuin henkisestikin vaativa, ja sek\xc3\xa4 kentt\xc3\xa4hevosia ett\xc3\xa4 -ratsastajia menehtyy maailmalla tapaturmaisesti sen suorituksessa l\xc3\xa4hes vuosittain. Onnettomuudet liittyv\xc3\xa4t yleens\xc3\xa4 maastoesteill\xc3\xa4 sattuviin kumoonratsastuksiin, joissa hevonen saattaa katkaista raajansa tai kaatua pahasti ratsastajan p\xc3\xa4\xc3\xa4lle. Toisaalta sek\xc3\xa4 hevonen ett\xc3\xa4 ratsastaja usein selvi\xc3\xa4v\xc3\xa4t hurjankin n\xc3\xa4k\xc3\xb6isest\xc3\xa4 kumoonmenosta pelk\xc3\xa4ll\xc3\xa4 s\xc3\xa4ik\xc3\xa4hdyksell\xc3\xa4._NEWLINE_Onnettomuuksien t\xc3\xa4rkein ehk\xc3\xa4isykeino on se, ett\xc3\xa4 ratsukko osallistuu vain taitojaan ja kuntoaan vastaaviin kilpailuihin ja kilpailee ainoastaan parhaassa vireess\xc3\xa4\xc3\xa4n. Jos ratsastaja kest\xc3\xa4vyyskokeen aikana tuntee, ettei kaikki ole t\xc3\xa4ysin kohdallaan, h\xc3\xa4nen on viisainta keskeytt\xc3\xa4\xc3\xa4 kilpailu. Erityisesti olympialaisissa kest\xc3\xa4vyyskoe on t\xc3\xa4ss\xc3\xa4 suhteessa ongelma, sill\xc3\xa4 varsinkin joukkuekilpailuun p\xc3\xa4\xc3\xa4tyy ratsukoita jotka eiv\xc3\xa4t ole t\xc3\xa4ysin kilpailun tasolla._NEWLINE_Onnettomuuksia pyrit\xc3\xa4\xc3\xa4n ehk\xc3\xa4isem\xc3\xa4\xc3\xa4n maastoratojen ja -esteiden hyv\xc3\xa4ll\xc3\xa4 suunnittelulla. Esteet rakennetaan kiinteiksi ja jykev\xc3\xa4n oloisiksi, koska t\xc3\xa4llaiset esteet hevonen joko hypp\xc3\xa4\xc3\xa4 rohkeasti ja hyvin tai yleens\xc3\xa4 kielt\xc3\xa4ytyy kokonaan hypp\xc3\xa4\xc3\xa4m\xc3\xa4st\xc3\xa4. Hevoselle pyrit\xc3\xa4\xc3\xa4n my\xc3\xb6s antamaan tilaa kiert\xc3\xa4\xc3\xa4 este, jos rohkeus pett\xc3\xa4\xc3\xa4. Lis\xc3\xa4ksi esteiden rakenteilla pyrit\xc3\xa4\xc3\xa4n v\xc3\xa4ltt\xc3\xa4m\xc3\xa4\xc3\xa4n erityisesti kaikkein vaarallisimmat kumoonratsastukset, joissa hevonen heitt\xc3\xa4\xc3\xa4 kuperkeikan suoraan ratsastajansa p\xc3\xa4\xc3\xa4lle._NEWLINE_Hevosten jalat suojataan kest\xc3\xa4vyyskoetta varten mahdollisimman hyvin. Sek\xc3\xa4 jalkoja ett\xc3\xa4 rungon alapuolta saatetaan my\xc3\xb6s rasvata, jotteiv\xc3\xa4t ne juuttuisi kiinni esteisiin. Ratsastajalla ovat pakollisia sek\xc3\xa4 kyp\xc3\xa4r\xc3\xa4 ett\xc3\xa4 selk\xc3\xa4\xc3\xa4 ja sis\xc3\xa4elimi\xc3\xa4 suojaava turvaliivi.'